钦定古今图书集成/明伦汇编/闺媛典/第145卷 > 宋昆妻周氏
## 钦定古今图书集成/明伦汇编/闺媛典/第145卷 > 宋昆妻周氏

按《宁波府志》：“周氏，奉化周若之女，归宋昆。昆病疮剧，
氏以口吮其血，嚼土蛊以涂之，疮愈，寻又中风死。氏
号恸，绝而复苏，时年二十一。子在襁褓，室如悬磬。越
二年不能营葬，朝夕悲泣，若初丧时。族人宋时辗怜
其义，割地与之。氏自负土葬夫，上事白头，下哺黄口，
劬劳樵汲，无毫发怨怼。鞠夫幼弟，以为门户计。及有室，相继死。未几，姑与子又没，氏复负土葬姑如其夫。
有富人慕其女红，欲求为妇，使邻媪袖金镮讽之曰：
“一门尽矣，无一瓦之覆、一垄之植，若何待而守？”妇坚
辞拒之，媪惭而退。饥寒迫身，惟纺绩以延一息。所居
风雨摧坏，即祖居檐下，缚茅以自蔽。艰苦之状，见者
多为流涕。